Thɔl 6
Mäthni
1
Ciek in gɔaa ni jɛn kä män,
luumdu cɛ wä nikä?
Ɛ duɔ̱ɔ̱p in mi̱th ci luumdu wä kɛ jɛ mɔ,
kɛ ɣöö dënɛ jɛ wä go̱r kɛɛl?
Ciek
2
Luumdä cɛ wä rɛy kakä walkɛ
guäth in do̱ny jiɛn
tin ŋuäny thi̱n,
cɛ detkɛ wä la̱a̱k rɛy kakä,
kä bɛ tual wä ma̱a̱t.
3
Ɛ ɣän duŋ luumädä, kä ɛ duŋdä,
lääkɛ detkɛ rɛy tuaali.
Gɔɔy ciëk mi thil mi päär kɛ jɛ
Wut
4
Gɔaa i̱ ɛlɔ̱ŋ luumdä ce̱tkɛ
wec Ti̱r-dha,
nhɔakä ji̱ ce̱tkɛ Jɛ-ru-tha-lɛm,
ce̱tdɛ nikɛ rɛm mi lät maacin.
5
Ri̱t wäŋku kä ɣä,
pen kɛn ɣä ciaŋ!
La mi̱emku rɔ̱ a niaŋ ce̱tkɛ
det ti ri̱i̱ŋ piny wi̱i̱ pa̱a̱m
Gil-yad.
6
Kä lɛcku buɔykɛ ce̱tnikɛ
det ti ca lak,
lɛc ti tak ti thilɛ mi
ci ben raar thi̱n.
7
Kä gi̱eeku läŋkɛ ce̱tnikɛ
dɔw nöör,
piny miirä nhiam kaandu.
8
A kuäär tekɛ män kua̱r ti
jiɛn bäkɛl,
kɛ luɔɔm ti jiɛn bädäk,
kɛ nyier ti ŋuan ti ca
luäŋ kɛ kuën.
9
Duundɛ ɣöö luumdä min gɔaa
rɛlɛ rɔ,
ɛ jɛn nyam ɔ kɛlɔ kä man,
kä nhɔk man ni jɛ ɛlɔ̱ŋ.
Mɔ ca jɛ nɛn ɛ nyier ɔ,
la cɔalkɛ jɛ i̱ mi ca poth.
Kä la män kua̱r kɛ luɔɔm
jɛ a liak.
10
Kä ɛŋa mi gɔaa ce̱tkɛ bak ɣɔaa,
mi gɔaa ce̱tkɛ pay,
kä buɔyɛ ce̱tkɛ cäŋ,
kä riawɛ ce̱tdɛ nikɛ rɛm
mi lät maacin.
11
Kä cua̱ wä rɛy kakä wal,
kɛ ɣöö bä gaakni jiɛn
wä guic rɛy lo̱o̱lä,
kɛnɛ mi ci wal ruët,
kɛnɛ mi ci börɛ̈ɛ̈li
tekɛ gaakni.
12
A kuecä, cua̱ rɔ jek
göörä luumdä ce̱tkɛ geer
thurbiɛɛl mi wä ko̱o̱r.
Mäthni
13
Lunyni jɔk lö Nya-cɔ-lam,
lunyni jɔk bakɔ ji̱ ben guic.
Ciek
Ɛŋu bia ɣä guic ɔ,
ce̱t guic yɛn ni nɛy
ti duth?
